
                           Manifesto contra as matanzas de raposos en Galicia

Durante este mes de xaneiro está a levarse a cabo, un ano máis, un dos máis brutais e sanguentos atentados contra a fauna  e o medio ambiente de Galicia. Trátase dos lamentables “campionatos de caza do raposo”, unhas matanzas de animais que, travestidas de “deporte”, consisten en catro campionatos provinciais, un rexional e un nacional  para competir entre máis de mil participantes, chegados de toda España, por ver quen mata máis animais.

Hoxe en día, grazas ás protestas, mobilizacións e críticas da maioría da sociedade, levan a cabo na clandestinidade e evítannos as sádicas e fanfarronas exhibicións de ducias de cadáveres en praza pública, como se facía antes.

Infelizmente o que non poden ocultar os seus organizadores e patrocinadores son os falsos argumentos con que trataban de xustificar estas carnicerías, nin o mercantilismo que se oculta detrás de tan salvaxe diversión onde, o que menos se ten en conta, é a vida dos animais que morren, ou o sufrimento dos que, feridos, agonizarán durante días no monte.

A desculpa, pletórica de soberbia, de que  “manteñen o equilibrio” dos individuos xa quedou rebatida ante a evidencia de que é ridículo pretender que estes matarifes, por moitos que sexan e actuando nun lugar puntual da comunidade, vaian influír dalgunha maneira, e menos positiva, no equilibrio da especie a nivel de toda Galicia. O único que conseguen é desequilibrar as poboacións, diseminar as enfermidades e potenciar os problemas da especie na zona onde actúan.

Así mesmo está demostrado que no resto da comunidade, onde nunca houbo este tipo de campionatos,  non existe problema algún co raposo nin se ve ao cánido devorando persoas.

A cualificación de “deporte” para tan brutal actividade, que en nada reflicte as virtudes que o deporte pretende promover e inculcar, só se explica por algún tipo de componenda entre cargos ao obxecto de xustificar a entrega de gulosas subvencións, do “Deporte Galego”, a este entretemento sanguento, mentres deportistas de base padecen penurias para practicar e adestrar.

Cando a situación do medio ambiente e a fauna áchase no seu estado máis critico, cremos que é inmoral que se subvencione, ou se auto cualifiquen como ecoloxistas, a persoas, colectivos ou institucións que utilizan aos animais  para os seus intereses políticos ou mercantís.

Consideramos que, con este tipo de eventos, só se trata de promover unha mercadoría denominada “caza”, así como os seus productos e complementos, con total desprezo pola conservación do medio ambiente de Galicia e pola preservación da nosa fauna.

É humillante que se utilice a imaxe de institucións que representan a todos os galegos, como é a presidencia da xunta, a  consellería de medio ambiente, ou a alcaldía de diversas vilas, para incluílas en folletos carentes do mínimo bo gusto, infestados dos máis diversos anuncios - desde tortas de Santiago ou restaurantes, hasta todo tipo de complementos para a caza - publicando discursos, outorgando subvencións e prestando a súa imaxe a este tipo de atentados contra o noso medio, a nosa fauna e contra a sensibilidade da maioría da poboación.

Grupos que participan: ABEIRO, ADEGA, Amigos da Terra, Amigos dos Animais, Asociación COMETA, Asturias Verde, ASCEL, CES Salnés, Centro Social A Formiga, Coto do Frade, Eucaliptos NON, FEG (Federación Ecoloxista Galega), Fin dos malos tratos animais,  Fundación Altarriba, GAS Vigo, Pegadas Cantabria, LIBERA, Matar por matar NON, PACMA, Protectora Moura, Salva ou Tren, SGHN, SOS Courel, SHAC SPAIN, Verdegaia, Ecoloxistas Estremadura, SOS Felinos, SOS Hurones, UPAFGA (Unión de Protectoras de Animais Federadas de Galicia). 

